
Hitvitáim után


Muszáj komédiáznom önmagammal,



ha szinte kényszerít egy ős erő,



bolond spirálkörökre egyre sarkall



valódi maskarám, a szenvedő.



Mohó, elégedetlen ösztön áltat,



reális értelem hiába int,



hiszek tudathasadtan új csodákat,



belátom, ösztövér e balga hit.



Ma már világosabban érzem álmom,



de persze félhomály a nyers való,



habár önáltatásul eltalálom:



a zsenge verssorok közül mi jó,



marad megunhatatlan új talányom:



elég-e mérceként a hetyke szó?


Siheder-sirató


Hetyke kamaszként éltem a verseim ízét,



halk fuvolától sztentori trombitaszóig;



bennem az éjfél bársonya szállt le a tűzhöz,



s őszi avarfüst árnyaival paroláztam.



Csorba magányt enyhíteni – ennyit akartam,



s mély szakadék szélére sodort ez a mámor,



vágytam az örvény poklaiban tovaszállni –



s már csak az ösztön lánca feszült derekamra.





Volt egy utolsó tétje a létnek: a fészek,



a szürke napok sodrába utána lebuktam;



gyöngye a mélynek kapzsi erővel eláraszt,



s fénye a téboly démonait leigázta.



Mint a talizmánt, óvtam a gyöngyöt igaznak;



vak tüze torz hétköznapok útjain át vitt



összeszorult kézzel csak azért is előre –



s oszlik a mélység, messze a furcsa kamaszkor.



Tíz-valahány év telt el azóta a csendből,



egyre fakóbb már gyöngye a szép nevetésnek;



fojtogató kéz ujjai tépik a szívem,



vad, nevenincs kín ostora hajszol a ködben.



Játszi varázslat bódulatára riadva



röppen a főnix szárnya a nyári egekbe –



rőzsehalomból száll fel a szikra virága

